**Jegyzőkönyv**

**Nagykovácsi Nagyközség Önkormányzat**

**Ügyrendi, összeférhetetlenségi, jogi és külső kapcsolatok bizottság nyilvános üléséről**

**Az ülés helye: Vállalkozói Inkubátorház**

**Az ülés időpontja: 2015. szeptember 16.** (szerda 8 óra)

**Meghívottak:** Bánóczi Margit elnök, Tegzes Endre, Gerely Gábor, dr. Lovas András, dr Borók György, Kiszelné Mohos Katalin polgármester, Szemesy Barbara alpolgármester, dr. Fegyveres-Fiskál Gábor alpolgármester, Papp István jegyző, dr. Németh Zsanett aljegyző

**Megjelentek:** Bánóczi Margit elnök, Tegzes Endre, dr. Borók György, Kiszelné Mohos Katalin polgármester, Papp István jegyző, dr. Németh Zsanett aljegyző, Kissné Szalay Erzsébet jegyzőkönyvvezető.

**Bánóczi Margit elnök:** Köszöntöm a megjelenteket. Megállapítom, hogy az Ügyrendi, összeférhetetlenségi, jogi és külső kapcsolatok bizottsági ülésen (továbbiakban ÜB) a jelenlévők bizottsági tagok száma 3 fő, tehát a bizottság határozatképes. Szavazásra teszem fel a napirendi pontokat a meghívóban kiküldöttek szerint. Aki elfogadja, igennel szavaz. Indítható a szavazás.

**Megállapítom, hogy Nagykovácsi Nagyközség Önkormányzat Ügyrendi, összeférhetetlenségi, jogi és külső kapcsolatok bizottsága jelen lévő 3 tagja 3 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**ÜGYRENDI, ÖSSZEFÉRHETETLENSÉGI, JOGI ÉS KÜLSŐ KAPCSOLATOK 14/2015. (IX. 16.) HATÁROZATA**

Nagykovácsi Nagyközség Önkormányzat Ügyrendi, összeférhetetlenségi, jogi és külső kapcsolatok bizottsága 2015. szeptember 16-i ülésén az alábbi napirendeket tárgyalja.

1. **Nagykovácsi Nagyközség Önkormányzata Képviselő-testületének önkormányzati rendelete a helyi népszavazás kezdeményezéséhez szükséges választópolgárok számáról – E-99**

Előterjesztő: Kiszelné Mohos Katalin polgármester

Előadó: dr. Németh Zsanett aljegyző

Tárgyalja: ÜB

1. **Nagykovácsi Nagyközség Önkormányzata Képviselő-testületének önkormányzati rendelete a tulajdonában álló közterületek használatának rendjéről – E-112**

Előterjesztő: Kiszelné Mohos Katalin polgármester

Előadó: dr. Németh Zsanett aljegyző

Tárgyalja: ÜB

1. **Nagykovácsi Nagyközség Önkormányzata Képviselő-testületének önkormányzati rendelete a közszolgálati jogviszonyban állókat megillető szociális, jóléti és egészségügyi juttatásokról, támogatásokról – E-100**

Előterjesztő: Kiszelné Mohos Katalin polgármester

Előadó: Papp István jegyző

Tárgyalja: ÜB

1. **Javaslat a Pilisi Medence Kistérség Önkormányzati Területfejlesztési Társulás Egyesülethez (rövid nevén Pilisi KÖTET Egyesület) való csatlakozáshoz – E-105**

Előterjesztő: Kiszelné Mohos Katalin polgármester

Előadó: Papp István jegyző

Tárgyalja: ÜB

1. **Javaslat a Budakörnyéki Önkormányzati Társulás Társulási Megállapodása módosításának elfogadására – E-106**

Előterjesztő: Kiszelné Mohos Katalin polgármester

Előadó: Papp István jegyző

Tárgyalja: ÜB

1. **Kecskehát területével kapcsolatos tájékoztatás**

Előterjesztő: Bánóczi Margit ÜB elnök

***Zárt ülés:***

1. **Javaslat „Év Polgárőre Díj” adományozására – E-107 – ZÁRT ÜLÉSEN TÁRGYALANDÓ**

Előterjesztő: Kiszelné Mohos Katalin polgármester

Előadó: Papp István jegyző

Tárgyalja: ÜB

**1. napirendi pont**

**Nagykovácsi Nagyközség Önkormányzata Képviselő-testületének önkormányzati rendelete a helyi népszavazás kezdeményezéséhez szükséges választópolgárok számáról**

**Bánóczi Margit elnök**: A napirendi pont előadója dr. Németh Zsanett aljegyző asszony. Átadom a szót, hogy röviden ismertesse az előterjesztést.

**dr. Németh Zsanett aljegyző**: *Röviden ismertette az előterjesztést.*

**Kiszelné Mohos Katalin polgármester:** Kiegészítésként szeretném elmondani, hogy az a szám, hogy a választópolgárok számának hány %-a kezdeményezhet népszavazást, nem változott az előző rendelethez képest.

**Bánóczi Margit elnök:** Csak annyit szeretnék hozzátenni, hogy én nagyon örülök, hogy népszavazás lesz kiírva, bár ennek pénzügyi vonzata is lesz, de így rá van bízva a döntés az itt élő polgárokra.

**Tegzes Endre:** Annyit szeretnék kérdezni, hogy a CBA-val és a játszótérrel kapcsolatban beadott aláírásgyűjtéseknél hány % jött össze ehhez képest? Illetve ezzel mennyire függ össze, hogy ha ők szavazást indítanak, akkor hány %-ot kell teljesíteniük?

**Kiszelné Mohos Katalin polgármester:** A szabadidőpark kapcsán kicsivel több, mint húsz aláírással érkezett levél, illetve csak a nevek felsorolásával, a CBA kapcsán mindig azt hangoztatják, hogy 900 aláírás gyűlt össze, természetesen nem az új tervekre, hanem még a régire. De még nem adták át hivatalosan. A szavazópolgárok száma alapján kb. 1400 aláírásra lenne szükség ahhoz, hogy elindulhasson majd a szavazás, ha a HVB elfogadta a kérdést. Utána 30 napja van a kezdeményezőnek, hogy összegyűjtsön minimum 1400 érvényes aláírást, és akkor indulhat el a népszavazás.

**dr. Borók György**: Szerintem nem lehet ebben a kérdésben népszavazást kérni. A napirendi pont tárgyalásakor javaslom majd a felvezetéskor említeni, hogy a törvény 10 és 25 % között határozza meg a küszöböt. Egy jó érv arra, hogy miért a maximumot kötöttük ki, azért, mert eddig is ez szerepelt a rendeletben.

**Papp István jegyző:** A HVB fogja elbírálni, hogy ki lehet-e írni a népszavazást. Kérem ügyvéd urat, hogy segítse a munkájukat a kérdés elbírálásában.

**Bánóczi Margit elnök**: Köszönöm szépen. Kérdés felvetés, van-e? Nincs. Akkor szavazzunk a rendelet elfogadásáról. Indítható a szavazás.

**Megállapítom, hogy Nagykovácsi Nagyközség Önkormányzat Ügyrendi, összeférhetetlenségi, jogi és külső kapcsolatok bizottsága jelen lévő 3 tagja 3 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**ÜGYRENDI, ÖSSZEFÉRHETETLENSÉGI, JOGI ÉS KÜLSŐ KAPCSOLATOK BIZOTTSÁG**

**15/2015. (IX. 16.) HATÁROZATA**

**Tárgy: Nagykovácsi Nagyközség Önkormányzata Képviselő-testületének önkormányzati rendelete a helyi népszavazás kezdeményezéséhez szükséges választópolgárok számáról**

Nagykovácsi Nagyközség Önkormányzat Ügyrendi, összeférhetetlenségi, jogi és külső kapcsolatok bizottsága javasolja a Képviselő-testületnek a helyi népszavazás kezdeményezéséhez szükséges választópolgárok számáról szóló önkormányzati rendeletének elfogadását az előterjesztés szerint.

**Határidő**: azonnal

**Felelős:** ÜB elnök

**2. napirendi pont**

**Nagykovácsi Nagyközség Önkormányzata Képviselő-testületének önkormányzati rendelete a tulajdonában álló közterületek használatának rendjéről**

**Bánóczi Margit elnök**: A napirendi pont előadója dr. Németh Zsanett aljegyző asszony. Átadom a szót, hogy röviden ismertesse az előterjesztést.

**dr. Németh Zsanett aljegyző**: *Röviden ismertette az előterjesztést.*

**Bánóczi Margit elnök:** A 4 § 5. bekezdésben az szerepel, hogy „Amennyiben a közterület rendeltetéstől eltérő igénybevétele a 72 órát és a 10 négyzetmétert nem haladja meg, a használat ingyenes, de bejelentés köteles”. Véleményem szerint, ha tudomására jut az embereknek, hogy ingyenes a használata, be sem fogják jelenteni.

**Papp István jegyző:** A 72 órás ingyenes használat eddig is lehetőség volt, ezen nem változtattunk. Amin változtattunk, hogy nem lehet 3 naponta ezt megismételni, most úgy fogalmaztunk, hogy 30 napon belül nem lehet megismételni.

**Bánóczi Margit elnök**: A 7. § 3. bekezdése „Nem adható közterület-használati engedély különösen” m.) pontja „kézből történő alkalmi árusítás céljára igénybe vett közterület használatához” bekezdéshez kapcsolódóan kérdezném, hogy a Family Frost és a mozgó tejárus rendelkezik-e engedéllyel? Máshol ők közterület-használati díjat fizetnek.

**Papp István jegyző:** Nálunk átalányt fizetnek, de pontosan utána fogunk nézni.

**Bánóczi Margit elnök:** Köszönöm szépen. Kérdés felvetés, van-e? Nincs. Akkor szavazzunk a rendelet elfogadásáról. Indítható a szavazás.

**Megállapítom, hogy Nagykovácsi Nagyközség Önkormányzat Ügyrendi, összeférhetetlenségi, jogi és külső kapcsolatok bizottsága jelen lévő 3 tagja 3 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**ÜGYRENDI, ÖSSZEFÉRHETETLENSÉGI, JOGI ÉS KÜLSŐ KAPCSOLATOK BIZOTTSÁG**

**16/2015. (IX. 16.) HATÁROZATA**

**Tárgy: Nagykovácsi Nagyközség Önkormányzata Képviselő-testületének önkormányzati rendelete a tulajdonában álló közterületek használatának rendjéről**

Nagykovácsi Nagyközség Önkormányzat Ügyrendi, összeférhetetlenségi, jogi és külső kapcsolatok bizottsága javasolja a Képviselő-testületnek a tulajdonában álló közterületek használatának rendjéről szóló rendeletének elfogadását az előterjesztésben foglaltak szerint.

**Határidő**: azonnal

**Felelős:** ÜB elnök

**3. napirendi pont**

**Nagykovácsi Nagyközség Önkormányzata Képviselő-testületének önkormányzati rendelete a közszolgálati jogviszonyban állókat megillető szociális, jóléti és egészségügyi juttatásokról, támogatásokról**

**Bánóczi Margit elnök**: A napirendi pont előadója Papp István jegyző úr. Átadom a szót, hogy röviden ismertesse az előterjesztést.

**Papp István jegyző**: *Röviden ismertette az előterjesztést.*

**Kiszelné Mohos Katalin polgármester:** Szeretném hozzátenni, hogy olyan tekintetben szereztem információkat, hogy a környékbeli hivatalokban milyen juttatások, milyen illetmények vannak, és arra a megállapításra jutottam, hogy itt alacsonyabbak. Ezért is támogatom ezt a szociális rendeletet, mert ez is egy eszköz lehet arra, hogy itt tarthassuk a jól dolgozó kollégákat.

**dr. Borók György:** Most készítettem egy cafeteria és szociális szabályzatot, tudok ötleteket adni arra, hogy milyen motivációs tényezők lehetnek. Emellett lenne két javaslatom: a 2. § 4 b., és 5. b. ponthoz, hogy a tanulmányi ösztöndíjat leszűkíteném az adott munkakörhöz, illetve az önkormányzat tevékenységéhez illeszkedő tanulmányokra. A szemüveg esetében pedig beletenném, hogy a képernyő előtti munkavégzéshez kapcsolódóan.

**Bánóczi Margit elnök**: Köszönöm szépen. Kérdés felvetés, van-e? Nincs. Akkor szavazzunk a rendelet elfogadásáról. Indítható a szavazás.

**Megállapítom, hogy Nagykovácsi Nagyközség Önkormányzat Ügyrendi, összeférhetetlenségi, jogi és külső kapcsolatok bizottsága jelen lévő 3 tagja 3 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**ÜGYRENDI, ÖSSZEFÉRHETETLENSÉGI, JOGI ÉS KÜLSŐ KAPCSOLATOK BIZOTTSÁG**

**17/2015. (IX. 16.) HATÁROZATA**

**Tárgy: Nagykovácsi Nagyközség Önkormányzata Képviselő-testületének önkormányzati rendelete a közszolgálati jogviszonyban állókat megillető szociális, jóléti és egészségügyi juttatásokról, támogatásokról**

Nagykovácsi Nagyközség Önkormányzat Ügyrendi, összeférhetetlenségi, jogi és külső kapcsolatok bizottsága javasolja a Képviselő-testületnek a közszolgálati jogviszonyban állókat megillető szociális, jóléti és egészségügyi juttatásokról, támogatásokról szóló rendeletének elfogadását az előterjesztésben foglaltak szerint.

**4. napirendi pont**

**Javaslat a Pilisi Medence Kistérség Önkormányzati Területfejlesztési Társulás Egyesülethez (rövid nevén Pilisi KÖTET Egyesület) való csatlakozáshoz**

**Bánóczi Margit elnök**: A napirendi pont előadója Papp István jegyző úr. Átadom a szót, hogy röviden ismertesse az előterjesztést.

**Papp István jegyző**: *Röviden ismertette az előterjesztést.*

**Bánóczi Margit elnök**: Köszönöm szépen. Kérdés felvetés, van-e? Nincs. Akkor szavazzunk a rendelet elfogadásáról. Indítható a szavazás.

**Megállapítom, hogy Nagykovácsi Nagyközség Önkormányzat Ügyrendi, összeférhetetlenségi, jogi és külső kapcsolatok bizottsága jelen lévő 3 tagja 3 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**ÜGYRENDI, ÖSSZEFÉRHETETLENSÉGI, JOGI ÉS KÜLSŐ KAPCSOLATOK BIZOTTSÁG**

**18/2015. (IX. 16.) HATÁROZATA**

**Tárgy: Javaslat a Pilisi Medence Kistérség Önkormányzati Területfejlesztési Társulás Egyesülethez (rövid nevén Pilisi KÖTET Egyesület) való csatlakozáshoz**

Nagykovácsi Nagyközség Önkormányzatának Képviselő-testülete úgy dönt, hogy csatlakozik a Pilisi Medence Kistérség Önkormányzati Területfejlesztési Társulás Egyesülethez (rövid nevén Pilisi KÖTET Egyesület), vállalja a tagsági díj (10 Ft/fő/év) megfizetését.

Felhatalmazza a polgármestert a Társulási Megállapodás aláírására.

**Határidő:** 2015. szeptember 30.

**Felelős:** polgármester

**5. napirendi pont**

**Javaslat a Budakörnyéki Önkormányzati Társulás Társulási Megállapodása módosításának elfogadására**

**Bánóczi Margit elnök**: A napirendi pont előadója Papp István jegyző úr. Átadom a szót, hogy röviden ismertesse az előterjesztést.

**Papp István jegyző**: *Röviden ismertette az előterjesztést.*

**Bánóczi Margit elnök**: Köszönöm szépen. Kérdés felvetés, van-e? Nincs. Akkor szavazzunk a rendelet elfogadásáról. Indítható a szavazás.

**Megállapítom, hogy Nagykovácsi Nagyközség Önkormányzat Ügyrendi, összeférhetetlenségi, jogi és külső kapcsolatok bizottsága jelen lévő 3 tagja 3 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**ÜGYRENDI, ÖSSZEFÉRHETETLENSÉGI, JOGI ÉS KÜLSŐ KAPCSOLATOK BIZOTTSÁG**

**19/2015. (IX. 16.) HATÁROZATA**

**Tárgy: Javaslat a Budakörnyéki Önkormányzati Társulás Társulási Megállapodása módosításának elfogadására**

Nagykovácsi Nagyközség Önkormányzatának Képviselő-testülete úgy dönt, hogy a Budakörnyéki Önkormányzati Társulás Társulási Megállapodásán a 8/2015. (II. 16.) sz. Társulási Tanácsi határozattal átvezetett módosításokat elfogadja, egyúttal az Egységes Szerkezetű Társulási Megállapodást jóváhagyja. Felhatalmazza a polgármestert a Társulási Megállapodás aláírására.

**Határidő:** azonnal

**Felelős:** polgármester

**Bánóczi Margit elnök:** Javaslom, hogy a Kecskehátról szóló tájékoztatót utolsó napirendként tárgyaljuk. Most következik a zárt ülés.

**6. napirendi pont**

**Javaslat „Év Polgárőre Díj” adományozására ZÁRT ÜLÉSEN TÁRGYALANDÓ**

*Zárt ülés jegyzőkönyve szerint.*

**7. napirendi pont**

**Kecskehát területével kapcsolatos tájékoztatás**

**Kiszelné Mohos Katalin polgármester:** 2000-ben indította el a kettővel korábbi testület Kecskehát belterületbe vonásának eljárását. Az akkori polgármester aláírt a Kecskehát egyesülettel egy megállapodást. Ez a megállapodás 2012-ben került módosításra, és amikor néhány héttel ezelőtt érkezett a Földhivataltól egy értesítés, hogy a Földhivatal nem kívánja belterületbe vonni, és a hatályos megállapodások alapján azt kellett megállapítani, hogy a Kecskehát egyesület minden, a megállapodásban szereplő feltételnek eleget tett, nem találtam olyan okot, ami miatt ne kellett volna megfellebbezni. Különösen azért, mert egyértelműen benne van a megállapodásban, hogy abban az esetben, ha ez nem kerül belterületbe vonásra, akkor a befizetett háttérfejlesztést kamatostól kell visszafizetni. Egyértelműen várható, hogy ha az önkormányzat hibájából nem kerül belterületbe vonásra, akkor pedig kártérítési perrel élhetnek. Nem mertem felvállalni azt, hogy akár 100 millió Ft-ba is kerüljön ez az önkormányzatnak. A háttérfejlesztés visszafizetését 5 napon belül kellett volna megtenni. Úgy gondoltam, hogy az önkormányzat gazdasági érdekeit védve nem lehet felvállalni azt, hogy nem tartjuk be a megállapodást. A kiküldött anyagban részletesen benne van egészen 1996-tól, hogy mi történt.

**Bánóczi Margit elnök:** Annyit szeretnék hozzáfűzni, hogy én azért kértem ennek a témának az Ügyrendi bizottságon való megtárgyalását, mert úgy gondoltam, hogy bizonyos dolgokkal nem voltunk tisztában, nem voltunk kellően informálva. A pénzügyi bizottság nagyon részletesen tárgyalta a kérdést, és polgármester asszony, és többek javaslatára arra a következtetésre jutott a bizottság, hogy ennek a továbbvitele mindenképpen egy jogi képzettségű stábot igényel. Jeleztem a PB ülésén, hogy a testületi ülés napirendi pontjai közül vegyük ki ezt a témát. Jogászt/jogászokat fog felkérni az önkormányzat, hogy ők segítsenek ennek az ügynek a felülvizsgálatában, illetve a további lépések meghatározásában.

**Kiszelné Mohos Katalin polgármester:** Nem egészen ez volt a szándékom az előterjesztéssel, hogy az én kérésemre döntsön így a bizottság. Én azt kértem az előterjesztésben, hogy a képviselők közül válasszunk ki valakit, aki képviseli a Kecskehát egyesülettel folytatott egyeztetéseken az önkormányzatot. A Képviselő-testület döntéseit kell képviselnie. Többekben felmerült, hogy egy jogásznak kellene ezeken az üléseken képviselni a testületet. Én nem értek azzal egyet, hogy százezreket, vagy akár milliókat fizessünk ki azért, hogy a Képviselő-testület döntését valaki képviselje azon az ülésen. Én úgy gondolom, hogy ha a testület valamiről dönt, azt jogászok alátámasztják. De az, hogy ott ül akár 4-5 órán keresztül egy általunk megbízott jogász, és súlyos óradíjakat fizetünk ki, amellett, hogy ehhez még plusz időt vesz igénybe a dokumentáció áttanulmányozása, és egyéb felkészülés. Ezért nekem az a javaslatom, hogy mindenképpen egy képviselőt jelöljünk ki, mert amúgy is a testület véleményét kell képviselni, erre felesleges jogászt megbízni. Az, hogy a háttérben, amikor döntési helyzet van, akkor felkérünk egy jogászt, csak arra a kérdésre, azzal egyetértek.

**dr. Borók György:** Anélkül, hogy ismerném ezt a megállapodást, az én véleményem, hogy legalább három módon fel lehet ezt bontani. Ehhez azonban tényleg jogi szakértő szükséges. Egy kicsit más, azonban kapcsolódik ide: Nagykovácsi külterületi ingatlanjainak komplex felülvizsgálata. Ez az elkövetkező évtizedek miatt nagyon fontos, néhány elbirtoklási ügyet meg lehetne állítani. Pl. a lovas tanya környékének a helyzete teljesen nonszensz. Itt az idő a Kecskehát apropóján, hogy az önkormányzat megvizsgálja ezt a kérdést.

**Kiszelné Mohos Katalin polgármester:** Egyetértek azzal, hogy foglalkozni kell ezzel a kérdéssel, viszont szeretnék segítséget kapni. Gyűjtsünk össze alátámasztható, bizonyítható helyzeteket, ahonnan elindulhatunk.

**dr. Borók György**: Természetesen. Először kellene egy informális konzultációt tartani, ahol meg lehetne határozni a további lépéseket. Én végeztem már kutatást ebben a témában.

**Tegzes Endre:** Visszatérve a Kecskehát kérdésére, a PB ülésén elhangzottak alapján felmerül a kérdés, hogy mindenki ugyanazt akarja ebben a témában? Kronológiailag el vagyunk késve, lehet, hogy nekünk nem kellett volna fellebbezni, de aki ezt mondja, nem tudja azt, hogy milyen anyagi vonzata lehetett volna ennek a lépésnek. Amikor elhangzik az is, hogy milyen pénzektől esünk el az adóbevételek alapján, ugyanakkor elhangzik az is, hogy netán Remeteszőlős teszi meg ezt a lépést stb. Mindenképpen egy jogi szakértő segítségére van szükség. Azzal maximálisan egyetértek, hogy kerüljön le a testületi ülés napirendjéről.

**Kiszelné Mohos Katalin polgármester:** Nagyon köszönöm az Ügyrendi bizottságnak, ha azzal a javaslattal él, hogy vegyük le napirendről. Viszont arra gondoltam, hogy az Ügyrendi bizottság terjeszthetne elő egy javaslatot a külterületekkel kapcsolatban, kit milyen feladatokra hatalmazzon fel a testület.

**Papp István jegyző:** Kecskehát ügyében szeretném még elmondani, hogy kicsit azért többrétegű ez a dolog. Mindenki jogi problémának titulálja most. Ez egy helyi politikai, gazdasági és jogi kérdés egyben. A testület három évvel ezelőtt hozott egy máig hatályos rendeletet, hogy Kecskehátat belterületbe kívánja vonni. Ha ezzel ellentétes a testület mostani szándéka, akkor ezt hatályon kívül kell helyezni, meg kell változtatni, nem a szerződést kell felbontani. Tessék akkor jogi lépést tenni. A szerződés lehet, hogy hibás, de érvényben van, súlyos jogkövetkezményekkel járna annak a be nem tartása. Fel lehet mondani, természetesen, de vizsgálni kell, hogy milyen áron. Tehát ki kell mondani, ha nem akarja az önkormányzat a Kecskehátat, akkor dönteni kell, és akkor efelé kell mennünk.

**dr. Borók György:** Valóban el kell dönteni, hogy elbírja-e Nagykovácsi a beköltöző lakosokat, elbírja-e az iskola, a szociális intézmények stb. Erről érdemes lenne konzultációt folytatni, akár a lakosságot is meg lehetne kérdezni.

**Kiszelné Mohos Katalin polgármester:** Meggyőződésem, hogy ha Nagykovácsi nem vonja belterületbe Kecskehátat, akkor Remeteszőlős, vagy Budapest igen. A tulajdonosok a végsőkig elmennek, hogy az ottani telkekből építési telek legyen. A hátrányait pl. forgalom-növekedést ugyanúgy fogja érezni Nagykovácsi, viszont a hasznát abban az esetben nem.

**Bánóczi Margit elnök:** Köszönöm szépen. Akkor az elhangzottak alapján megkérem polgármester asszonyt és jegyző urat, hogy szíveskedjenek a témát levenni a csütörtöki testületi ülés napirendjéről, mert további előkészítést igényel. Amennyiben nincs több kérdés, hozzászólás, az ülést 9:05 órakor bezárom.

K.m.f.

Bánóczi Margit Tegzes Endre

elnök tag